  Виталий Пронин УДМУРТИЫН ДЭБЕС 100 арТӧр шорын - газетчиос Анай кыллэн нуналэзлы, Литературалэн арезлы но «Удмурт дунне» газетлэн 100 ар тырмонэзлы сӥзьыса, Дэбес ёрос библиотекаын тунсыко ужрад ортчытыны дасясько. «Удмурт Кенеш» огазеяськонлэн Дэбес ёросысь ёзэз, ёрос администрациысь дышетонъя управлениысь специалистъёс но ёрос библиотекаын ужасьёсын 9-тӥ арзэ радъяло «Удмурт кылмылы ум луэ мурт» ужрад. Туэ но вань школаосысь нылпиос 19-тӥ феврале люкаськозы Дэбесысь ёрос библиотекае. Таяз учыре куное ӧтьыны малпало «Удмурт дунне» газетын ужасьёсты, егит гожъясьёсты. Нылпиос понна газетлэн историезъя визь сынан ортчытэмын луоз. ГЛАЗОВ Егитъёс удмуртомо Удмурт кылъя курсъёсы гожтӥськонГлаз городын улӥсьёс понна удмурт кылэз дышетонъя курсъёс усьтӥськизы. Соосты быгатыса нуэ пединститутысь ӟуч но удмурт кылъёсъя но литератураосъя кафедраысь преподаватель Ольга Никифорова. Удмурт кылэз дышетонъя курсъёс Глаз городын 4-тӥ арзэ ортчытӥсько, 6 курс пыр сюлэсь ятыр адямиос пырпотӥзы, пӧлысьтызы тужгес арлыдоез - 63 аресъем кышномурт. Шаермылэн палэнысьтыз вуэм кышномурт уно аръёс ӵоже Глазын улэ. Удмурт воргоронлы синмаськем, трос аръёс валче уло ке но, удмурт сямен вераськыны дышымтэ. Курсъёс луозы шуыса тодэмез бере ик нырысь ик гожтӥськем, табере ма но со вераны йӧндыре ини. - 4 ар ӵоже пӧртэм адямиосты дышетоно луиз, - шуэ Ольга Никифорова. - Нырысь аръёсаз мылкыд карисьёс 3 группа тыр люкаськылӥзы, Глаз ёросысь сяна, арнялы одӥг пол, Яр ёросэ но ветлыса, дышетӥ. Нош таяз учыре удмуртэз дышетыны 32 мурт гожтӥськиз ни. Берло курсъёсы гожтӥськисьёс пӧлын тросгес егитъёс, школаын дышетскисьёс. Кыллы но соос шаплыгес, пе, дышо. Куинетӥ арзэ удмурт кылэз дышетон курсъёсы мыло-кыдо ветлэ Анатолий Чазов. Ужамзылэн емышез улонын шӧдӥське ни. Кызьы пусйиз Ольга Петровна, 1990-тӥ аръёсы, пе, Глаз городын удмурт кылын вераськисьёсты кылыны ик уг луы вал, нош туала вакытэ югдур пумен воштӥське. Уйпал шоркарын но удмурт кыл чузъяське. Валентина Емельянова ДУННЕЫН ЭСТОНИЯ СетуосВыль шоркар Кылем толэзе Эстониысь Обиница черкогуртын ортчиз фин-угор дуннелэсь культурая шоркарзэ усьтон - ӵапак та гурт туэ пусъемын «Фин-угор дуннелэн культурая шоркар-2015» нимын. Та ужрадэ люкаськизы фин-угор дуннеысь нимо-дано адямиос. Обиница черкогуртын улӥсьёс - сету выжыысь калык - соосты, калык дӥсен пӧрмытскыса, пумитазы, кырӟазы-веразы. Кылем арын та дано нимен пусъемын вал Шаркан ёросысь Быги гурт. Отын ар куспын ортчизы пӧртэм ужрадъёс, вуылӥзы пӧртэм кунъёсысь куноос. Туэ арлы та нимез басьтон понна нюръяськиз 3 инты - Венгриысь Веспрем город, Карелиысь Вуоккиниеми но Эстониысь Обиница гуртъёс. Озьы ӟырдыт вожвылъяськоныны вормисе потӥзы сетуос. Фин-угор дуннелэсь шоркарзэ Обиница гуртын усьтонэ пыриськиз Эстонилэн президентэз Тоомас Хендрик Ильвес. Сету калыклэн выжыоссэ, сям-йылолъёссэ утьыны быгатэмез адӟем карымон луэ мукет калыкъёс понна но, пусйиз со. Ватсаз на: Россиысь фин-угор калыкъёс пӧлын анай кылэз дышетон кулэсме, солэн данэз усе - таиз туж ӝожомытэ. Обиница черкогуртын улӥсь сетуосын Удмурт шаер кемалась эшъяське ини. Соос ӵем гинэ пыриськыло республикаямы ортчылӥсь фин-угор ужрадъёсы, асьмелэнъёс но соос дорын куноос луыло. Фин-угор кино фестивальӦсъёс нош ик усьтӥсько Ӟеч сямлы пӧрмиз ни фин-угор выжыысь сценаристъёс, режиссёръёс пӧлын конкурс радъян. Кылем арын со нырысьсэ ортчиз Эстониын. Озьы шараяськизы аспӧртэм учконэн, визьмо режиссёръёслэн, фильм кылдытӥсьёслэн нимъёссы. Фестиваль туэ июнь толэзе Эстониысь Цийстре интыын ортчоз. Но дыртэ! Куриськонъёсты куто 15-тӥ февралёзь sara.kisari@gmail.com адресъя. Отчы пыриськыны быгато вакчи кино пуктӥсьёс, соослы сценарий кылдытӥсьёс. Но валтӥсь курон: авторъёс фин-угор выжыысь луыны кулэ яке ужъёсазы возьматэмын мед луозы фин-угор дуннеысь ужпумъёс, суредъёс. Тужгес но сӥлы каремын луозы асьсэды та удысын эскерись студентъёс яке ас понназы тыршись режиссёръёс. Фестивальын возьматэмын луозы 50 пала ужъёс. Быръемын луоз тужгес яркытэз, тунсыкоез уж - со ик пусйиськоз «Устоез фин-угор фильм» нимын. Со сяна, фестивале вуэмъёс понна радъяськозы кинолы сценарий гожтонъя, сое пуктонъя мастер-классъёс. Сюрес, улон инты, сиськон дунъёсты фестивалез радъясьёс ас вылазы басьто. ФИНЛЯНДИЯ Кастрен нимо обществоГочатӥсь премия Финляндиысь М. Кастрен нимо обществоысь азьветлӥсьёс ӝутскем мылкыдын пумитазы туэ Россиын Литературалы сӥзем арез. Россиын огъя литературалы саклык висъяське ке, озьыен, азинскозы ичи лыдъем калыкъёслэн литератураоссы но. Соин ик та общество но ялӥз литературая премия басьтонлы конкурс. Вожвылъяськыны луонлык усьтӥське фин-угор кылъёсын гожъяськись, национальной литератураез азинтӥсь авторъёслы. Ӵошатсконэ кутӥськозы Интернет пыр вӧлмытэм произведениос, вакчи проза, газет-журналъёслэн бамъёсазы потам гожъямъёс. Устоосыз авторъёс быръемын луозы таӵе номинациосъя: нылпиослы но егитъёслы литература, кылбуръёсын бичет, вакчи формаен проза: эссе, периодикая изданиосысь номерлы быдэ сётӥськись колонкаос, фельетонъёс, новеллаос. Ужез конкурсэ ыстоно кык экземплярен, гожтыны эн вунэтэ асьтэос сярысь но: кин луэмдэс, кытын вордскемдэс но тыршемдэс, адрестэс. Пусйытэк эн кельтэ азьвыл потам произведениостэс но (нимыз, кытын но ку потэмез). М. Кастрен общество ужъёстэс кутоз туэ 30-тӥ апрелёзь. Гожтэттэс ыстоно таӵе адресъя: Helsinki, FINLAND, M.A. Castrénin seura, PL 242, FI-00171. Ӵошатсконлы йылпумъянъёс лэсьтэмын луозы туэ сӥзьылозь, премиез сётон радъяськоз Хельсинкиын книга ярмаркаын. Юанъёсын вазиськыны быгатоды электрон адресъя: tarmo.hakkarainen[a]castren.inet.fi, marja.lappalainen[a]castren.inet.fi. Данил Зайцев Теги: вожвылъяськон Дуннеиворъёс Кастрен Обиница  